
Për disa shtesa dhe ndryshime në udhëzimin nr.6291, datë 17.8.2005 “Për evidentimin, administrimin dhe ruajtjen e akteve e të dokumenteve noteriale, si dhe për organizimin dhe ruajtjen e arkivave noteriale””

Në mbështetje të nenit 102, pika 4 të Kushetutës, të nenit 7, pika 2 të ligjit nr.8678, datë 14.5.2001 “Për organizimin dhe funksionimin e Ministrisë së Drejtësisë“, i ndryshuar, dhe të nenit 71 të ligjit nr.7829, datë 1.6.1994 “Për noterinë“, i ndryshuar,

Udhëzoj:

Në udhëzimin nr.6291, datë 17.8.2005 “Për evidentimin, administrimin dhe ruajtjen e akteve e të dokumenteve noteriale, si dhe për organizimin dhe ruajtjen e arkivave noteriale”, bëhen shtesa dhe ndryshimet si vijon:
1. Në fjalinë e parë të pikës 2 pas fjalëve “repertori e koleksioni” shtohen fjalët “dhe në rastet kur dokumenti nuk është redaktuar prej tij, duke i dhënë atij vetëm një numër repertori.”
2. Fjalia e parë e pikës 3 ndryshohet si vijon:
“dokumenti i vërtetimit të nënshkrimeve, përfshirë edhe nënshkrimin e përkthyesit, redaktohet në mënyrë të veçantë, në numër të njëjtë njësish sa janë njësitë e dokumentit me nënshkrime të vërtetuara nga noteri, plus një njësi që do të mbahet në arkivën e noterit.”
3. Në pikën 4 bëhen ndryshimet si vijon:
a) Paragrafi i parë ndryshohet si vijon:
“Çdo njësi e vërtetuar që i jepet të tretit, lidhet me vulë të njomë me një njësi të dokumentit me nënshkrim të vërtetuar, nënshkruhet, vuloset me vulën e thatë pranë emrit të noterit dhe me vulën e njomë mbi pullat e taksës në vlerën përkatëse të tyre.”
b) Paragrafi i fundit ndryshohet si vijon:
“Në rastet e vërtetimit të nënshkrimeve, sipas nenit 55 të ligjit nr.7829, datë 1.6.1994 “Për noterinë“, i ndryshuar, përveç dokumentit të vërtetimit të nënshkrimit, noteri ruan në arkivë edhe një kopje të dokumentit me nënshkrim të vërtetuar dhe një kopje të dokumentit të identifikimit (kur është rasti i identifikimit me dokument).”
4. Në pikën 6 fjalët “si dhe përmbajtja e tekstit të nxjerrë nga përmbajtja e origjinës”, zëvendësohen me fjalët “si dhe ekstrakti i dokumentit origjinal”.
5. Paragrafi i parë i pikës 7 ndryshohet si vijon:
“Në rastin e vërtetimit të kopjes me dokumentin origjinal në arkivin e noterit, ruhet një kopje e tij. Noteri bën shënimin “Vërtetohet se njësia është kopje e njëjtë me dokumentin origjinal. Vërtetimi i kopjes me origjinalin mund të bëhet me dokumentin e veçantë apo në të njëjtin akt me kopjen që vëretetohet.”.
6. Në pikat 11,12 dhe 16 fjala “indekse” zëvendësohet me fjalën “indeks”.
7. Në paragrafin e dytë të pikës 11 shtohet fjalia me përmbajtje si vijon:
“Shënimi në indeksin përkatës bëhet vetëm për aktet dhe veprimet noteriale të cilat përmbajnë numër repertori dhe koleksioni”.
8. Në paragrafin e katërt të pikës 12, fjala “sekuestruan” zëvendësohet me fjalën “sekretuan”.
9. Paragrafi i parafundit i pikës 14 ndryshohet si vijon:
“Kur çelet ose revokohet testamenti bëhet shënim në kolonën përkatëse të regjistrit dhe nënshkruhet nga noteri, i cili vendos dhe numrin përkatës të veprimit noterial që bën çeljen ose revokimin e tij.”
10. Paragrafi i parafundit i pikës 15 ndryshohet si vijon:
“Kur sendet e depozituara i dorëzohen depozituesit, bëhet shënim në kolonën përkatëse të regjistrit dhe nënshkruhet nga noteri, i cili vendos dhe numrin përkatës të procesverbalit të dorëzimit.”
12. Në pikën 17 bëhen ndryshimet si vijon:
a) Paragrafi i parë ndryshohet si vijon:
“Kur në regjistër nuk mund të regjistrohen më veprime, për shkak se ai është mbushur, noteri bën shënimin e mbylljes së regjistrit, duke shënuar datën, muajin, vitin, numrin e fletëve e faqeve të regjistrit, numrin e fundit të repertorit dhe koleksionit së bashku me nënshkrimin dhe vulën e njomë. Regjistri i mbushur vendoset në arkivë dhe mbahet në ruajtje të përhershme.”
b) Në paragrafin e tretë shtohet fjalia me këtë përmbajtje:
“Në këtë rast, noteri pasi bën shënimin e nxjerrjes nga përdorimi të regjistrit, njofton brenda 3 ditëve nga dita e bërjes së shënimit, strukturën përgjegjëse për aktivitetin e noterisë në Ministrinë e Drejtësisë.”
13. Në paragrafin e parë të pikës 23, fjalia e dytë ndryshohet si vijon:
“Kur nuk ka një zyrë tjetër në atë bashki, arkivi i dorëzohet një noteri të një zyre të ndodhur në bashkinë më të afërt, i cili përcaktohet në urdhrin përkatës të Ministrit të Drejtësisë për dorëzimin e arkivit.”
14. Për zbatimin e këtij udhëzimi, ngarkohen noterët dhe strukturat përgjegjëse për aktivitetin e noterisë në Ministrinë e Drejtësisë.
Ky udhëzim hyn në fuqi pas botimit në Fletoren Zyrtare.

